Dit is voorbeelde van betekenisverdigting. Daarmee bedoel ons woorde wat met verloop van tyd 'n betekenis verkry het wat anders is as wanneer die woorde los geskryf sou wees (kyk reël 14.31 in die AWS).
Kom ons kyk weer na die voorbeelde hierbo en vergelyk dit met die betekenisverskil as dit los geskryf sou wees.
'n Geelperske is 'n spesifieke soort perske, maar 'n geel perske kan enige soort perske wees met 'n geel kleur.
'n Langbroek is 'n bepaalde soort broek. 'n Mens kry byvoorbeeld ook 'n kort langbroek (vir kinders) teenoor 'n lang langbroek.
'n Donkerkamer is 'n vertrek waar foto's ontwikkel word. 'n Donker kamer, daarenteen, is enige vertrek wat donker gemaak word deur byvoorbeeld die gordyne toe te trek.